బ్లూచిప్‌ ఫలితాలు, విదేశీ పెట్టుబడులే కీలకం
ఈ వారం మార్కెట్‌ మంత్రాంగం
ముంబయి, మే 15: విదేశీ పోర్టుఫోలియో ఇన్వె స్టర్ల పెట్టుబడులు, బ్లూచిప్‌ కంపెనీల ఫలితాలు వచ్చే వారం మార్కెట్లకు దిక్సూచిగా నిలుస్తాయి. ఏప్రిల్‌నెలలో అమ్మకాల్లో మునిగిన ఎఫ్‌పిఐలు దేశీయస్టాక్స్‌పై ఆసక్తిచూపించారు. గతవారం నాలుగు ట్రేడింగ్‌లలో మొత్తం 2135 కోట్ల పెట్టుబడులు పెట్టారు. శుక్రవారం ఒక్కరోజులోనే రూ.842కోట్లు పెట్టుబడులు పెట్టారు. దేశీయ ఫండ్స్‌ వారాంతంలో రూ.711కోట్లు విలువైన స్టాక్స్‌ విక్రయించాయి. ఈ ఏడాది సాధారణ సగటుకు మించిన వర్షపాతం నమోదుకావచ్చని గత వారం వాతావరణ శాఖ తాజా అంచనాలు వెలువరించడంతో మార్కెట్ల కు బూస్ట్‌ ఇచ్చినట్లయింది. ఇప్పటికే కొనసాగుతున్న ఫలితాలసీజన్‌ దాదాపుముగిసే దశకు వచ్చింది. ఇదే బాటలో సోమవారం ఎఫ్‌ఎంసిజి దిగ్గజం కాల్గేట్‌, బాటా ఫలితాలు వెల్లడిస్తాయి. మంగళవారం పంజాబ్‌ నేషనల్‌బ్యాంకు, టాటా స్టీల్‌, శ్రీసిమెంట్‌ బుధవారం హెచ్‌యుఎల్‌, జెఎస్‌డబ్ల్యుస్టీల్‌, గురు వారం బజాజ్‌ ఆటో బ్యాంక్‌ ఆఫ్‌ బరోడా, శుక్రవారం స్టేట్‌బ్యాంకు గ్రాసిమ్‌ టాటాపవర్‌ తదితర కంపెనీల పనితీరు వెల్లడవుతుంది. మార్కెట్లు ముగిసిన తర్వాత టోకుధరల సూచిద్రవ్యోల్బణం, పారిశ్రామి కోత్పత్తి, రిటైల్‌ద్రవ్యోల్బణ గణాంకాలు విడుదయ్యా యి. కొత్త ప్రామాణిక సూచీల ఆధారంగా వీటిని విడుదల చేసింది. ఇక సోమ,మంగళ బుధవారాల్లో చైనా, అమెరికా జపాన్‌ దేశాల పారిశ్రామికోత్పత్తి గణాంకాలు విడుదలవుతాయి. ఇవి దేశీ మార్కెట్లను సైతం ప్రభావితంచేసే అంశాలుకాగా గురువారం 12మేతో ముగిసిన వారానికి అమెరికా ప్రాథమిక నిరుద్యోగ గణాంకాలు వెల్లడి అవుతాయి. వీటితోపాటే ముడిచమురు ధరలు డాలరుతోరూపాయి మారకం విలువలు వంటి అంశాలు మార్కెట్ల సెంటిమెంట్‌కు ప్రాధాన్యతనిస్తాయని జియోజిత్‌ ఫైనాన్షియల్స్‌ విభాగాధిపతి వినోద్‌నాయర్‌ వెల్లడించారు. కలిసొచ్చే అవకాశాలతో విదేశీ సంస్థాగత ఇన్వెస్టర్లు కొనుగోళ్లు పెంచుతారని అంచనా. అలాగే ఫండ్‌ కొనుగోళ్లు కూడా భారీగా ఉంటాని చెపుతున్నారు. వచ్చే మూడువారాలు కూడా మార్కెట్లకు అత్యంత ముఖ్యమైన దినాలని కీలక కంపెనీల ఫలితాలన్నీ వెల్లడి అవుతున్నట్లు వినోద్‌నాయర్‌ వెల్లడించారు. కార్పొరేట్‌ ఆర్ధిక ఫలితాల్లో గత ఏడాదితో పోలిస్తే 20శాతం వృద్ధి ఉంటుందని అంచనా వేస్తున్నారు. మంచి రుతుపవనాలు, వడ్డీరేట్లు తక్కువ వంటివి ఆర్థికవ్యవస్థకు కీలకం అవుతాయి. ప్రత్యేకించి ఎఫ్‌ఎంసిజి, బ్యాంకులు, వినియోగరంగ ఉత్పత్తుల కంపెనీలు కీలకం అవుతాయని వినోద్‌నాయర్‌ వెల్లడించారు.